Румынскі атэнэўм

Румынскі атэнэўм (па-румынску: Ateneul Român) — канцэртная заля ў цэнтры Бухарэсту (Румынія). Адзін з галоўных арыентыраў румынскай сталіцы. Цяпер — галоўная канцэртная заля гораду, месца правядзеньня штогадовага міжнароднага музычнага фэсту. З 1889 г. — галоўная канцэртная пляцоўка Бухарэсцкага філярманічнага аркестру. Гісторыя У 1865 годзе шэраг румынскіх дзеячаў культуры і навукі заснаваў румынскае культурнае таварыства Атэнэўм (Atheneum). З мэтай служэньня мастацтву і навуцы, у 1888 годзе ў Бухарэсьце быў адкрыты румынскі Атэнэўм. Будынак быў пабудаваны паводле праекту францускага архітэктару Альбэра Галярона, на сродкі знатнага валаскага баярскага роду — Вакарэску і ўрачыста адкрыты ў 1888 годзе, хоць працы па яго аздабленьні працягваліся да 1897 г. Частка сродкаў на будаўніцтва была атрымана па адкрытай падпісцы на працягу 28 гадоў. У Румыніі да гэтага часу памятаюць заклік: «Ахвяруйце адзін лей на Атэнэўм!». Пасьля распаду Аўстра-Вугоршчыны, 29 сьнежня 1919 г., Атэнэўм быў месцам правядзеньня канфэрэнцыі вядучых румынскіх дзеячаў, тых, хто прагаласаваў за ратыфікацыю дагавору аб далучэньні Бэсарабіі, Трансыльваніі і Букавіны да Каралеўства Румынія, у гэтак званую Вялікую Румынію. Будынак Атэнэўму Багата ўпрыгожаны, купалападобны, круглы па форме будынак, нэаклясычнага стылю, з элемэнтамі рамантызму. Перад будынкам знаходзіцца невялікі парк з помнікам румынскаму паэту Міхаю Эмінэску. Унутры, на першым паверсе разьмешчана вялікая канфэрэнц-заля, вышэй — глядзельная заля на 600 месцаў у партэры і 52 — у ложах. Унутраную частку круглай сьцяны канцэртнай залі 75 м у даўжыню і 3 м у шырыню ўпрыгожвае фрэска мастака Костына Пэтрэску, якая паказвае найбольш важныя моманты румынскай гісторыі, пачынаючы з заваёвы Дакіі рымскім імпэратарам Траянам і заканчваючы ўзьнікненьнем Вялікай Румыніі ў 1918 годзе. У 1992 годзе былі праведзены рэстаўрацыйныя работы, сродкі на якія былі выдзелены ў роўных долях урадам Румыніі і Рада Эўрапейскага банку разьвіцьця. Румынскі атэнэўм сёньня зьяўляецца сымбалем румынскай культуры. У 2007 годзе будынак быў унесены ў Сьпіс эўрапейскай спадчыны. Галерэя Крыніцы Вонкавыя спасылкі Filarmonica George Enescu (рум.)